บาทเปิดตลาด 30.69/71แนวโน้มทรงตัว
ธนาคารกรุงเทพ รายงาน เงินบาทเปิดตลาด 30.69/71 แนวโน้มทรงตัวรอปัจจัยใหม่ชี้นำตลาด
1 พ.ย. 2555

ธนาคารกรุงเทพ รายงาน เงินบาทเปิดตลาด 30.69/71 แนวโน้มทรงตัวรอปัจจัยใหม่ชี้นำตลาด
นักบริหารเงินจากธนาคารกรุงเทพ เปิดเผยว่า เงินบาทเปิดตลาดเช้านี้อยู่ที่ระดับ 30.69/71 บาท/ดอลลาร์ ปรับตัวอ่อนค่าเล็กน้อยจากปิดตลาดเย็นวานนี้ที่ระดับ 30.67/69 บาท/ดอลลาร์ เนื่องจากไม่มีปัจจัยใหม่ที่มาส่งผลกระทบ นอกจากแรงซื้อ-ขายของผู้นำเข้าและผู้ส่งออก ประกอบกับค่าเงินดอลลาร์ค่อนข้างทรงตัว
"เงินบาทปรับตัวอ่อนค่าเล็กน้อย แต่ยังแกว่งตัวในกรอบ 30.65-30.75(บาท/ดอลลาร์)" นักบริหารเงิน กล่าว
ปัจจัยที่นักลงทุนให้ความสนใจคือ การประกาศตัวเลข PMI ของประเทศในกลุ่มสแกนดิเนเวีย และการแสดงความเห็นเรื่องตัวเลขการจ้างงานนอกภาคเกษตรกรรมของสมาชิกธนาคารกลางสหรัฐ(FED) ในวันพรุ่งนี้ 
สำหรับความเคลื่อนไหวของค่าเงินสกุลหลักต่างประเทศที่สำคัญ เงินเยนอยู่ที่ระดับ 79.90/94 เยน/ดอลลาร์ ปรับตัวอ่อนค่าจากช่วงเย็นวานนี้ที่ระดับ 79.78/79 เยน/ดอลลาร์ ส่วนเงินยูโรอยู่ที่ระดับ 1.2955/2960 ดอลลาร์/ยูโร ปรับตัวอ่อนค่าจากระดับ 1.2995/1.3000 ดอลลาร์/ยูโร 
นักบริหารเงินมองทิศทางการเคลื่อนไหวของเงินบาทวันนี้มีแนวโน้มทรงตัว โดยประเมินกรอบระหว่าง 30.65-30.75 บาท/ดอลลาร์